
2026 жылғы 30 қазандағы
№ 728

	бұйрығымен бекітілген




Еңбекақы төлеу қоры бойынша міндеттемелерді автоматты түрде есептеу жөніндегі пилоттық жобаны іске асыру қағидалары мен мерзімдері («Бір рет басу арқылы есеп айырысу» пилоттық жобасы)


1-тарау. Жалпы ережелер

1. Осы Еңбекақы төлеу қоры бойынша міндеттемелерді автоматты түрде есептеу жөніндегі пилоттық жобаны іске асыру қағидалары мен мерзімдері («Бір рет басу арқылы есеп айырысу» пилоттық жобасы) 
(бұдан әрі – Қағидалар) «Салық және бюджетке төленетін басқа да міндетті төлемдер туралы» Қазақстан Республикасы Кодексінің 68-бабының
1-1-тармағына сәйкес әзірленді және еңбекақы төлеу қоры бойынша міндеттемелерді автоматты түрде есептеу жөніндегі пилоттық жобаны («Бір рет басу арқылы есеп айырысу» пилоттық жобасы) іске асыру тәртібі мен мерзімдерін айқындайды.
2. Пилоттық жобаның мақсаты қызметкерлердің кірісінен есептелетін салықтар мен әлеуметтік төлемдер бойынша міндеттемелерді автоматты түрде есептеу және орындау тетігін сынақтан өткізу болып табылады.
3. Пилоттық жоба Қазақстан Республикасының аумағында іске асырылады және 2026 жылғы 1 қазаннан бастап туындаған салықтық міндеттемелерге қолданылады және 2026 жылғы 31 желтоқсанды қоса алғанға дейін қолданылады.
4.    Қағидаларда мынадай негізгі ұғымдар пайдаланылады:
1) «Бір рет басу арқылы есеп айырысу» сервисі – еңбекақы төлеу қоры бойынша салықтар мен әлеуметтік төлемдерді автоматты түрде есептеуді, төлем тапсырмаларын, жиынтық төлем тапсырмаларын қалыптастыруды, оларды екінші деңгейдегі банктерге жіберуді және салықтық міндеттемелердің орындалу нәтижелерін көрсетуді қамтамасыз ететін Комитеттің цифрлық жүйесінің функционалы;
2) жұмыскер – жұмыс берушімен еңбек қатынастарында тұратын және еңбек шарты (келісімшарт) бойынша жұмысты тікелей орындайтын жеке тұлға; 
3) жұмыскердің әлеуметтік мәртебесі – жеңілдіктердің, босатулардың және міндетті төлемдерді есептеу ерекшеліктерінің болуын қоса алғанда, салықтар мен әлеуметтік төлемдерді есептеу тәртібіне әсер ететін мемлекеттік ақпараттық жүйелерде қамтылған мәліметтерге, сондай-ақ Қазақстан Республикасы Еңбек және халықты әлеуметтік қорғау министрлігінің (бұдан әрі – Еңбекмині) Қазақстан Республикасы Әлеуметтік кодексінің 207-бабы 1-тармағында,
248-бабының 3 және 6-тармақтарында айқындалған, сондай-ақ «Міндетті әлеуметтік медициналық сақтандыру туралы» Қазақстан Республикасы Заңының 28-бабы 7-тармағында айқындалған әлеуметтік төлемдер төлеуден босатылатын тұлғалар туралы мәліметтеріне негізделіп берілетін жұмыскердің мәртебесі;
4) салық агенті – Қазақстан Республикасының Салық кодексінде белгіленген жағдайларда және тәртіппен салық агенті деп танылатын жеке тұлға, дара кәсіпкер, жеке практикамен айналысатын адам, заңды тұлға, заңды тұлғаның құрылымдық бөлімшесі, интернет-платформа операторы;
5) «Салық төлеушінің кабинеті» веб-қосымшасы – салық төлеушінің электрондық қызметтерді алуына және оның салықтық міндеттемелерді орындауына арналған, уәкілетті органның дербестендірілген және санкцияланбаған қолжетімділіктен қорғалған интернет-ресурсы; 
6) төлем құжаты – қағаз жеткізгіште жасалған не электрондық нысанда қалыптастырылған, соның негізінде немесе көмегімен төлем және (немесе) ақша аударымы жүзеге асырылатын құжат.


2-тарау. Еңбекақы төлеу қоры бойынша міндеттемелерді автоматты түрде есептеу жөніндегі («Бір рет басу арқылы есеп айырысу») пилоттық жобаға қатысушылар

5.   Пилоттық жобаға қатысушылары болып табылады:
1) мемлекеттік кірістер органдары;
2) салық агенттері;
3) екінші деңгейдегі банктер.
Пилоттық жобаға қатысу ерікті болып табылады.


3-тарау. Еңбекақы төлеу қоры бойынша міндеттемелерді автоматты түрде есептеу жөніндегі («Бір рет басу арқылы есеп айырысу») пилоттық жобаға қатысушылардың құқықтары мен міндеттері 

6. Салық агенті:
1) «Бір рет басу арқылы есеп айырысу» сервисін ерікті түрде пайдаланады;
2) міндеттемелерді автоматты түрде есептеу үшін қажетті мәліметтерді енгізеді (қолданылатын салық салу тәртібін белгілейді, есепті кезеңдегі жеке тұлғаның еңбекақы сомасын; салықтық шегерім сомасын (егер жұмыскердің оны қолдану туралы өтініші болса) көрсетеді);
3) енгізілетін мәліметтердің анықтығы мен өзектілігін қамтамасыз етеді;
4) төлем тапсырмалары, жиынтық төлем тапсырмалары екінші деңгейдегі банкке жіберілгенге дейін автоматты түрде есеп айырысу нәтижелерін қарайды;
5) автоматты түрде есеп айырысу нәтижелерімен және төлем тапсырмаларын, жиынтық төлем тапсырмаларын қалыптастырумен келісуін растайды;
6) «Бір рет басу арқылы есеп айырысу» сервисін пайдалануды тоқтату арқылы пилоттық жобаға қатысудан бас тартады;
7) Қазақстан Республикасының салық заңнамасына сәйкес салықтар мен әлеуметтік төлемдерді есептеу, ұстап қалу және аудару жөніндегі міндеттерді уақтылы орындайды;
8) бастапқы мәліметтерде, төлемді автоматты түрде есептеу не орындау нәтижесінде қате анықталған кезде осы Қағидалардың 14-тармағына сәйкес оны түзету жөнінде шаралар қабылдайды.
7. Мемлекеттік кірістер органдары: 
1) «Бір рет басу арқылы есеп айырысу» сервисінің жұмыс істеуін қамтамасыз етеді;
2) өкілеттіктері шегінде және Қазақстан Республикасының заңнамасына сәйкес сервистің мемлекеттік ақпараттық жүйелермен ақпараттық өзара іс-қимылды қамтамасыз етеді;
3) уәкілетті мемлекеттік органдармен: Еңбекмині, екінші деңгейдегі банктермен өзара іс-қимылды қамтамасыз етеді;
4) «Бір рет басу арқылы есеп айырысу» сервисінің жұмыс тәртібін түсіндіруді жүзеге асырады;
5) салық агенттерінің пилоттық жобаға қатысуы туралы мәліметтерді қабылдауды және өңдеуді қамтамасыз етеді;
6) пилоттық жобаны іске асыру нәтижелерінің мониторингін жүзеге асырады;
7) осы Қағидаларда көзделген жағдайларда автоматты түрде есептеу қателерін түзету мүмкіндігін қамтамасыз етеді.


4-тарау. Еңбекақы төлеу қоры бойынша міндеттемелерді автоматты түрде есептеу жөніндегі («Бір рет басу арқылы есеп айырысу») пилоттық жобаны іске асыру тәртібі 

8. Салық агенті «Салық төлеушінің кабинеті» веб-қосымшасы арқылы «Бір рет басу арқылы есеп айырысу» сервисін пайдалану үшін:
1) «Бір рет басу арқылы есеп айырысу» сервисін таңдайды; 
2) жұмыскердің жеке сәйкестендіру нөмірін енгізеді;
3) қызметкердің есептелген кірісінің сомасын көрсетеді;
4) енгізілген мәліметтердің анықтығын растайды.
9. Енгізілген мәліметтердің анықтығын растағаннан кейін «Бір рет басу арқылы есептеу» сервис:
1) Еңбекмині ақпараттық жүйелерін интеграциялау арқылы жұмыскердің әлеуметтік мәртебесі туралы мәліметтерді алады;
2) жеке табыс салығының, міндетті зейнетақы жарналарының, міндетті кәсіптік зейнетақы жарналарының (бар болса), әлеуметтік аударымдардың, әлеуметтік салықтың, міндетті әлеуметтік медициналық сақтандыруға жарналар мен аударымдардың және жұмыс берушінің міндетті зейнетақы жарналарының сомасын есептейді;
3) автоматты түрде есептеу нәтижесін қалыптастырады;
4) салық агентіне автоматты түрде есептеу нәтижесін қарау мүмкіндігін береді;
5) салық агенті автоматты түрде есептеу нәтижесін растағаннан кейін төлем тапсырмаларын, жиынтық төлем тапсырмаларын қалыптастырады;
6) қалыптастырылған төлем тапсырмаларын, жиынтық төлем тапсырмаларын орындау үшін екінші деңгейдегі банкке жібереді.
10. Автоматты түрде есептеу нәтижесін Сервис арқылы салық агенті растайды және төлем тапсырмаларын, жиынтық төлем тапсырмаларын қалыптастыру мақсатында салық агентінің есептелген салықтар мен әлеуметтік төлемдер сомасымен келісуі болып табылады.
Автоматты түрде есептеу нәтижесін растағаннан кейін салық агенті төлем тапсырмасын, жиынтық төлем тапсырмасын қалыптастыру және жіберу туралы шешімді дербес қабылдайды.
Сервис салықтың барлық түрі және әлеуметтік төлем бойынша оларды одан әрі төлеу үшін төлем тапсырмаларын автоматты түрде қалыптастыруға мүмкіндік береді.
11. «Бір рет басу арқылы есеп айырысу» сервисі қалыптастырған төлем тапсырмасы, жиынтық төлем тапсырмасы «Қазақстан Республикасының аумағында қолма-қол ақшасыз төлемдерді және (немесе) ақша аударымдарын жүзеге асыру қағидаларын бекіту туралы» Қазақстан Республикасының Ұлттық Банкі Басқармасының 2016 жылғы 31 тамыздағы № 208 қаулысымен бекітілген (Нормативтік құқықтық актілерді мемлекеттік тіркеу тізілімінде № 14419 болып тіркелген)  Қазақстан Республикасының аумағында қолма-қол ақшасыз төлемдерді және (немесе) ақша аударымдарын жүзеге асыру қағидаларында (бұдан әрі – Қолма-қол ақшасыз төлемдерді жүзеге асыру қағидалары) белгіленген талаптарға сәйкес қалыатастырылады.
Электрондық нысандағы төлем тапсырмасына, жиынтық төлем тапсырмасына салық агентінің немесе оның уәкілетті тұлғаларының электрондық цифрлық қолтаңбасы қойылады немесе салық агенті немесе оның уәкілетті тұлғасы жасағанын төлем тапсырмасын, жиынтық төлем тапсырмасын растайтын «Төлемдер және төлем жүйелері туралы» Қазақстан Республикасы Заңының 56-бабында көзделген қорғау әрекеттерінің өзге элементтерімен куәландырылады.
12. Егер төлем тапсырмасы, жиынтық төлем тапсырмасы бенефициар банкімен қайтарылса, «Бір рет басу арқылы есеп айырысу» сервисі төлемнің тиісті мәртебесін көрсетеді.
Төлемдерді қайтару Қолма-қол ақшасыз төлемдерді жүзеге асыру қағидаларына сәйкес жүзеге асырылады.
Қайтарылған төлем тапсырмасы, жиынтық төлем тапсырмасы бойынша қайталама төлем жаңа төлем тапсырмасы, жиынтық төлем тапсырмасы ретінде ресімделеді.
13. Автоматты есептеу нәтижесін түзетуді салық агенті мынадай жағдайларда:
1) жалақы қате көрсетілген;
2) жалақы кейіннен қайта есептелген;
3) қызметкерге қосымша төлем жүргізілген;
4) әлеуметтік мәртебе туралы мәліметтерді өзгерту қажет болған;
5) банк бенефициары төлемді қайтарған жағдайларда жүзеге асырылады.
14. Салықтар мен әлеуметтік төлемдер сомасын автоматты түрде есептеу кезінде слық агентіне байланысты емес себептер бойынша туындаған  қателіктер, оның ішінде сервистің:
1) жұмыскердің әлеуметтік мәртебесін;
2) қолданылатын жеңілдіктерді немесе босатуларды;
3) салық салу объектілерін;
4) тиісті міндеттемелердің мөлшерлемелері мен мөлшерін дұрыс емес  айқындауы болып табылады.
15. Салық агенті есептелген салықтар мен әлеуметтік төлемдер сомасын автоматты түрде есептеу кезінде қателіктерді анықтаған жағдайда, салық агенті түзету жүргізеді.
16. «Бір рет басу арқылы есеп айырысу» сервисі пайдаланатын қызметкердің әлеуметтік мәртебесі туралы мәліметтер, осындай мәліметтердің тізбесі, оларды ұсыну және өзектендіру тәртібі Қазақстан Республикасы Қаржы министрлігінің Мемлекеттік кірістер комитеті төрағасының 2024 жылғы
1 ақпандағы және Қазақстан Республикасы Еңбек және халықты әлеуметтік қорғау вице-министрінің 2024 жылғы 27 ақпандағы бірлескен актісімен бекітілген, Қазақстан Республикасы Қаржы министрлігі Мемлекеттік кірістер комитетінің ақпараттық жүйелерін Қазақстан Республикасы Цифрлық даму, инновациялар және аэроғарыш өнеркәсібі министрлігінің «электрондық үкімет» шлюзі арқылы Қазақстан Республикасы Еңбек және халықты әлеуметтік қорғау министрлігінің ақпараттық жүйелерімен интеграциялауды іске асыру жөніндегі келісімде айқындалады.
Пилоттық жобаны жүргізу кезінде дербес деректерді, банктік құпияға жататын мәліметтерді жинау, өңдеу және қорғау «Дербес деректер және оларды қорғау туралы» Қазақстан Республикасының Заңына және «Қазақстан Республикасындағы банктер мен банк қызметі туралы» Қазақстан Республикасы Заңының 50-бабына сәйкес жүзеге асырылады.
17. Салық агенті «Бір рет басу арқылы есеп айырысу» сервисін пайдалануды тоқтату арқылы оны іске асырудың кез келген кезеңінде пилоттық жобаға қатысуды тоқтатады.
«Бір рет басу арқылы есеп айырысу» сервисін пайдалануды тоқтату туралы мемлекеттік кірістер органдарын хабардар ету талап етілмейді.
19. Салық агенті салық кезеңі ішінде пилоттық жобаға қатысуын тоқтатқан жағдайда:
1) тоқтату күніне дейін «Бір рет басу арқылы есеп айырысу» сервисі арқылы орындалған міндеттемелер белгіленген тәртіппен есепке алынады;
2) «Бір рет басу арқылы есеп айырысу» сервисін пайдалану тоқтатылған күннен кейін туындаған міндеттемелерді салық агенті Салық кодексінің
62-бабына сәйкес орындайды;
3) салықтық есептілік Салық кодексінің 62-бабына сәйкес тоқтатылған күнге дейін және одан кейін туындаған міндеттемелер ескеріле отырып табыс етіледі.
19. Салық агенті «Бір рет басу арқылы есеп айырысу» сервисі арқылы жұмыскерлердің кірісі бойынша салықтар мен әлеуметтік төлемдерді есептеу, ұстап қалу және аудару жөніндегі міндеттерді толық көлемде орындаған салықтық кезең үшін көрсетілген міндеттемелер бөлігінде «Есептілікті жасау бойынша түсінік берілген салықтық есептіліктің нысандарын және оларды ұсыну қағидаларын бекіту туралы» Қазақстан Республикасы Қаржы министрінің 2025 жылғы 12 қарашадағы № 695 бұйрығымен бекітілген (Нормативтік құқықтық актілерді мемлекеттік тіркеу тізілімінде № 37390 болып тіркелген) «Жеке табыс салығы және әлеуметтік салық бойынша декларация» 200.00 салықтық есептілік нысаны ұсынылмайды.
Бұл ретте 200.00 салықтық есептілік нысанында көрсетілуге тиіс өзге де міндеттемелердің болуы салық агентін оны ұсыну жөніндегі міндеттен босатпайды.

